Document ID: 32009R0781

KOMISJONI MÄÄRUS (EÜ) nr 781/2009,
27. august 2009,
millega muudetakse komisjoni määrust (EÜ) nr 868/2008 põllumajandusettevõtte tulude kindlaksmääramiseks ja majandustegevuse analüüsimiseks koostatava põllumajandusaruande vormi kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate raamatupidamisandmete kogumise võrk (1), eriti selle artikli 7 lõiget 3,
ning arvestades järgmist:
(1)
Komisjoni määruses (EÜ) nr 868/2008 (2) on sätestatud, millist liiki raamatupidamisandmeid tuleb põllumajandusaruandes esitada.
(2)
Nõukogu 19. jaanuari 2009. aasta määrusega (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003) (3) muudetakse põllumajandustootjatele toetuste maksmise viise. Neid muudatusi tuleb põllumajandusaruandes arvesse võtta, et nõuetekohaselt jälgida põllumajanduslike tulude arengut ja luua piisav alus põllumajandusettevõtete majandustegevuse analüüsimiseks.
(3)
Komisjoni 8. detsembri 2008. aasta määrusega (EÜ) nr 1242/2008 (millega kehtestatakse ühenduse põllumajandusettevõtete liigitus) (4) on kehtestatud muutuja, mis kajastab ettevõttega otseselt seotud kõrvaltegevuse tähtsust. Kõnealune muutuja tuleks põllumajandusaruandesse lisada.
(4)
Euroopa Parlamendi ja nõukogu 19. novembri 2008. aasta määrusega (EÜ) nr 1166/2008 (mis käsitleb põllumajandusettevõtete struktuuriuuringuid ja põllumajanduslike tootmismeetodite uuringut ning millega tunnistatakse kehtetuks nõukogu määrus (EMÜ) nr 571/88) (5) muudetakse jõulupuude registreerimise viisi põllumajandusettevõtete struktuuriuuringus. Selleks et tagada kooskõla põllumajandusettevõtete struktuuriuuringuga, tuleks kohandada viisi, kuidas jõulupuid registreeritakse põllumajandusaruandes.
(5)
Põllumajandusaruande praeguse vormiga ei ole ette nähtud, et tuleks märkida, kas suurem osa põllumajandusettevõtte kasutatavast põllumajandusmaast asub piirkonnas, mis on hõlmatud struktuurifondide alaga. Juhiste täiendavaks täpsustamiseks tuleks lisada võimalus märkida, et põllumajandusettevõtted ei asu nõukogu 11. juuli 2006. aasta määruse (EÜ) nr 1083/2006 (millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999) (6) artiklites 5, 6, või 8 osutatud alal.
(6)
Põllumajandusaruande praeguse vormiga ei ole ette nähtud, et tuleks märkida, kas seeni kasvatatakse katmikalal. Kuna seeni kasvatatakse tihi koobastes või hoonetes, peaks põllumajandusaruandes olema võimalik märkida, et seeni kasvatatakse katmikalal.
(7)
Seepärast tuleks määrust (EÜ) nr 868/2008 vastavalt muuta.
(8)
Käesoleva määrusega ettenähtud meetmed on kooskõlas ühenduse põllumajandusliku raamatupidamise andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 868/2008 I ja II lisa muudetakse käesoleva määruse lisa kohaselt.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Määrust kohaldatakse alates 2010. aruandeaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. august 2009

Labels: 19
6